SIRI ปิดยอดขายไตรมาส 1 สูงกว่า 6 พันลบ. เดินหน้าเปิด 8 โครงการใหม่ไตรมาส 2
SIRI ปิดยอดขายไตรมาส 1/62 สูงกว่า 6 พันลบ. พร้อมเดินหน้าเปิด 8 โครงการใหม่ไตรมาส 2/62 มูลค่ารวม 1.65 หมื่นลบ. ชูไฮไลท์ "เวลล์เนส เรสซิเดนซ์"-"บุราสิริ"
SIRI ปิดยอดขายไตรมาส 1/62 สูงกว่า 6 พันลบ. พร้อมเดินหน้าเปิด 8 โครงการใหม่ไตรมาส 2/62 มูลค่ารวม 1.65 หมื่นลบ. ชูไฮไลท์ "เวลล์เนส เรสซิเดนซ์"-"บุราสิริ"
18 เม.ย. 2562

นายอุทัย อุทัยแสงสุข ประธานผู้บริหารสายงานปฏิบัติการ บริษัท แสนสิริ จำกัด (มหาชน) หรือ SIRI เปิดเผยว่า บริษัทปิดยอดขายไตรมาส 1/62 เกือบ 6.6 พันล้านบาท โดยมาจากแคมเปญ “โปรหมดเปลือก” สูงถึง 3.5 พันล้านบาท พร้อมปิดการขาย 3 โครงการ ได้แก่ เดอะ ไลน์ จตุจักร-หมอชิต, บ้านไม้ขาว ภูเก็ต และดีคอนโด โคโค่ สุราษฎร์ธานี นอกจากนั้นยังประสบความสำเร็จจากการส่งทาวน์เฮาส์แบรนด์ “สิริ เพลส” เจาะตลาดภูเก็ตเป็นครั้งแรก
ทั้งนี้ โครงการ สิริ เพลส แอร์พอร์ต ภูเก็ต ในรูปแบบทาวน์เฮาส์ชั้นเดียวที่ดีไซน์สำหรับกลุ่มลูกค้าจังหวัดภูเก็ต โดยชูจุดขายฉีกตลาดในความโดดเด่นของทาวน์เฮาส์คุณภาพ ในระดับ Best in Class ตอบรับเทรนด์การอยู่อาศัยคนรุ่นใหม่ ภายใต้คอนเซ็ปต์ “ขยายทุกความชอบให้เป็นไปได้” ประกอบกับความเชื่อมั่นในแบรนด์ “แสนสิริ”ในภูเก็ต ส่งผลให้สามารถสร้างยอดขายไปได้ถึง 60% ในช่วงพรีเซลล์ หลังจากบริษัทประสบความสำเร็จในการสร้างแบรนด์ สิริ เพลส ในกรุงเทพฯ ไปแล้วถึง 7 โครงการ ส่งผลให้สัดส่วนยอดขายทาวน์เฮาส์ของแสนสิริเติบโตขึ้นถึง 75% ในปีที่ผ่านมา
“ภาพรวมอสังหาริมทรัพย์ในช่วงไตรมาส 2/62 แม้มาตรการ LTV จะเริ่มบังคับใช้แต่ส่งผลกระทบต่อภาพรวมตลาดเพียงเล็กน้อย ขณะที่ความต้องการที่อยู่อาศัยยังมีอยู่อย่างต่อเนื่อง ประกอบกับภาพรวมเศรษฐกิจยังมีแรงหนุนจากภาคการท่องเที่ยวรวมทั้งการผลักดันการลงทุนโครงสร้างพื้นฐานให้เกิดขึ้นเป็นรูปธรรม รวมถึงในภาคธุรกิจอสังหาริมทรัพย์ ภาคเอกชนรายใหญ่ต่างมีความมั่นใจในการช่วยกันขับเคลื่อนอุตสาหกรรมด้วยการเปิดตัวโครงการใหม่และมอบแคมเปญการตลาดสู่กลุ่มลูกค้าอย่างต่อเนื่อง สามารถสร้างความมั่นใจให้กับอุตสาหกรรมได้เป็นอย่างดี”นายอุทัย กล่าว
สำหรับแผนการดำเนินธุรกิจในช่วงไตรมาส 2/62 บริษัทมีแผนเปิดตัวโครงการใหม่อีก 8 โครงการ มูลค่ารวม 1.65 หมื่นล้านบาท แบ่งเป็นคอนโดมิเนียม 5 โครงการ มูลค่า 1.03 หมื่นล้านบาท บ้านเดี่ยว 2 โครงการ มูลค่า 5.7 พันล้านบาท และทาวน์เฮาส์ 1 โครงการ มูลค่ารวม 500 ล้านบาท โดยในช่วงต้นเดือน เม.ย.ได้เปิดการขายคอนโดมิเนียมตากอากาศใจกลางหัวหิน “ลา ฮาบานา” มูลค่ากว่า 2.4 พันล้านบาท ราคาเริ่มต้นเพียง 2.19 ล้านบาท และได้รับการตอบรับที่ดี โดยมียอดขายไปแล้วถึง 30%
ขณะที่ไฮไลท์ที่สำคัญในช่วงไตรมาส 2/62 บริษัทเดินหน้าตามแผนธุรกิจ Sansiri For Greater Well-Being เตรียมพัฒนา Big Project ในย่านกรุงเทพกรีฑาพร้อมเปิดตัว”เวลล์เนส เรสซิเดนซ์” (Wellness Residence) ที่อยู่อาศัยรูปแบบใหม่ รวมถึงการรุกสร้างแบรนด์บ้านเดี่ยว “บุราสิริ” บ้านเดี่ยวบรรยากาศรีสอร์ทใกล้ชิดธรรมชาติ เพื่อตอบโจทย์ความต้องการของลูกค้าที่มีมากขึ้น โดยเตรียมเปิดตัวในเร็วๆนี้